‘Kom haal vleis,’ hoor gemeenskap ná olifantstropingFoto bloot ter illustrasie. (Argieffoto: Prof. Rudi van Aarde) Gemeenskapslede in die omliggende gebiede naby die oostelike oewer van die Pongolapoortdam in die Pongola-natuurreservaat is glo uitgenooi om vir hulle olifantvleis te gaan haal nadat ŉ olifant (of olifante) Woensdag in dié gebied deur stropers doodgeskiet is. Dit volg kort nadat ŉ boot met gidse en internasionale toeriste van die Pongola-wildreservaat gister deur vermeende stropers in dié gebied aangeval is. Die groep kon gelukkig vinnig van die aanvallers ontsnap en niemand is ernstig beseer nie. Maroela Media het vroeër berig dat olifantstropery toenemend in dié gedeelte van die natuurreservaat plaasvind. Olifante het oor die afgelope jare natuurlik van die wildreservaat na die natuurreservaat gemigreer – wat ŉ gedeelte van die reservaat is wat lankal reeds vir die olifante afgebaken is. Meer as 24 olifante is egter oor die afgelope paar maande wreed afgemaai – onder meer met tuisgemaakte wapens. Suzette Boshoff, olifantmoniteerder by die Pongola-wildreservaat, het ná Donderdag se voorval ŉ boodskap ontvang dat lede van die gemeenskap glo uitgenooi is om vir hulle vleis te gaan haal, wat beteken dat nog ŉ olifant, of olifante, doodgeskiet is. Boshoff kon sover bevestiging kry dat een olifant dood is. Daar is glo nog ŉ olifant beseer. Boshoff verduidelik dat die olifante in 1997 van die Kruger Nasionale Park na die Pongola-wildreservaat verskuif is – juis om vir hulle ŉ beter, veiliger lewe en toekoms te bied. Die wildreservaat is in privaat besit, terwyl die natuurreservaat deur die regering besit word. Die twee grens egter aan mekaar. Die hele gebied is steeds ŉ geproklameerde natuurreservaat. Die olifante is tans op die Pongola-natuurreservaat – in ŉ gebied waar die olifante wettig mag wees. Dit is ook deur die toepaslike natuurbewaringsowerhede goedgekeur. Dit is juis in dié gebied waar gidse gaste van die wildreservaat geneem het om na die olifante te gaan kyk. Ezemvelo Wildlife se woordvoerder, Musa Mntambo, het aan Maroela Media gesê dat die gemeenskappe vies is omdat die olifante daar is terwyl hulle wil hê hul beeste daar moet wei en water drink. “Die situasie is baie ernstig aangesien die gemeenskappe (Galweni, Mpondwana en Mobeni) nie die olifante daar soek nie.” Mntambo sê hulle meld voorvalle by die polisie aan, maar dat hulle altyd by nog geld en hulpbronne kan baat om die gebied te patrolleer. Dis nie duidelik of die polisie of Ezemvelo al ondersoek na die voorval(le) Woensdag ingestel het nie. Na verneem word, het die polisie nog nie die gebied besoek nadat dié voorval by hulle aangemeld is nie.